Solberg får ikke se hemmelige kundelister
Landbruksminister Sylvi Listhaug (Frp) kommer rett fra kommunikasjonsbyrået First House, mens statssekretær på Statsministerens kontor Julie Brodtkorb i september gikk av som direktør i kommunikasjonsbyrået JKL Group. Statssekretær i Finansdepartementet, Jan Gunnar Pedersen (H), har gjennom flere år jobbet for personer som Kjell Inge Røkke og DnB gjennom selskapet Arctic Securities.Nå skal de levere lister over sine kunder til departementenes øverste administrative leder. De burde gått lenger, mener Venstre. - Jeg synes Sylvi Listhaug og andre bør gå til sine gamle sjefer og ta en prat der de spør om de kan få offentliggjøre sine kunder, sier Trine Skei Grande.Skei Grande sier det kan bli et problem dersom de i sak etter sak blir inhabile - uten at folk får vite hvorfor. Det er jusprofessor Eivind Smith enig i: - Det vil jo bli et problem for politikeren og regjeringen dersom en statsråd gang på gang blir inhabil uten at folk får vite hvorfor, sier Smith.Han er likevel ikke kritisk til ordningen som er laget med at departementsrådene får listene. - Umiddelbart fremstår det som en grei ordning. Det er uansett viktig å huske at det er statsråden selv som har ansvar for å melde fra om mulig inhabilitet, og man kan ikke skylde på at departementsråden har fått en liste over kunder, sier Smith. Sylvi Listhaug vil ikke overlevere lister over kunder: - Jeg er veldig klar over at det vil komme saker der det vil bli naturlig for meg å vurdere min habilitet. Det vil jeg gjøre sammen med departementsråden, og om nødvendig Justisdepartementets lovavdeling, sier Listhaug. - Har du hatt store matvarekjeder som kunder, for eksempel? - Når det gjelder hvilke kunder jeg har hatt, vil det bli oversendt til departementsråden, og vi vil sammen ta stilling til om det er kunder som gjør at jeg må vurdere min habilitet i enkelte saker.Erna Solberg sier til Dagbladet det blir løpende vurdert om det er saker i regjeringen eller over en statsråds bord som gjør at de ikke bør behandle disse, og i så fall varsle om det. Statsministeren sier det er mange i Norge som har hemmelige kunder, og mener det lages for mye hemmelighetskremmeri rundt kommunikasjonsbransjen. - Jeg tror det er mange som betaler altfor mye for kommunikasjonsråd i det norske samfunnet. De kunne begynt å spørre stortingsrepresentantene litt mer, så hadde de spart penger på å gå direkte til kilden, sier Solberg.
Minst tre statsråder og statssekretærer kommer rett fra stillinger der de har solgt råd til potensielt meget pengesterke kunder.